《赠西林上人》
清代·查景

西林师住西林庵，在山不识庐山面。昨持斋钵出山来，仿佛白山社中见。

自言祝发从安国，玄奘世系生同县。旋入延恩主法筵，重开灵境新禅院。

半偈语翻千佛场，瓣香缘结三生善。当时知识尽名流，过去光阴如掣电。

为宏道愿舍丛林，桑下已辞三宿恋。不招云侣不把茅，一瓢今挂杨街堰。

吾闻师言增太息，世出世间遇随变。曾闻茎草化金身，会见淘沙得精饭。

槛外青山祇树深，门前流水经溪滟。西林原不让东林，立地谁坚清净愿。

社中若继远公游，选胜何如选佛遍。

作者简介：查景，字士瞻，号望斋，海宁人。有《弃余诗草》。